钦定古今图书集成/明伦汇编/人事典/第063卷 > 清暑笔谈 > 《论命》
## 钦定古今图书集成/明伦汇编/人事典/第063卷 > 清暑笔谈 > 《论命》

世之言者曰：“君相不言命。”又曰：“君相造命。”此言君相
处时位之得，为凡事几得失，治忽理乱，当责成于己，
不可诿命于天，非若制于时位者之可以言命也。若
曰：“威福予夺自恣，而吾能陶铸人。”以是为造命，而肆
然物上，则谬解矣。

人不能以胜天，力不可以制命，故寿夭通塞丰约，自
其堕地之初，大分已定，如缾罂釜盎，各有分量，非人
所能置力增损。君子惟慎德修业，以听其自至。若曰
我命在天，措人事于不修，则又非修身俟之之谓也。
故曰：“君子不以在我者为命，而以不在我者为命。